
Frasa 'nanti apa orang lain kata' adalah terhasil dari pemikiran dan hati orang Melayu yang 'terlalu memikirkan orang lain atau pihak lain' dan perasaan pihak lain. Sebelum dia membuat sesuatu keputusan untuk bertindak samada dari percakapan atau tindakan-tindakan lainnya, dia akan memikirkan apa akan dibuat oleh pihak lain itu hasil dari tindakan perbuatan dan percakapannya. Dia memikirkan orang lain dahulu sebelum melakukan sesuatu tindakan. Dia megambil berat orang lain dahulu sebelum berbuat sesuatu. Dia tidak mahu orang lain dan pihak lain terjejas kerana tindakannya. Perbuatan memikirkan orang lain dahulu itu adalah perbuatan yang baik untuk mengelakkan sebarang konflik dan perselisihan faham.

Konflik, perselisihan, percanggahan atau perkelahian terhasil bila tidak wujudnya persefahaman antara satu pihak dengan pihak yang lain. Ketidaksefahaman itu berlaku bila satu-satu keputusan yang diputuskan oleh satu pihak telah menjadikan dipihak yang lain berasa tidak senang atau marah.Bila ini berlaku, maka ia dikatakan konflik dan perselisihan. Konflik adalah merugikan. Konflik menjadikan sesuatu kerja perlahan, tergendala dan terhenti.

Konflik menjejaskan produktiviti. Konflik menyebabkan kos meningkat. Maka konflik adalah masalah dan perlu dihindarkan. Sehingga terlalu banyak teori-teori yang di dikemukakan supaya konflik boleh dihindarkan.

Rupa-rupanya, konflik yang menjadi beban dalam organisasi atau masyarakat, yang meningkatkan kos itu telah lebih awal di jauhkan dan dihindarkan oleh orang Melayu. Rupanya orang Melayu tidak memerlukan teori baru untuk menghindarkan konflik. Orang Melayu telah dari awal mempunyai kaedah yang tersendiri dalam menangani konflik. Telah tertanam dalam diri orang Melayu kaedah-kaedah penghindaran konflik. Orang Melayu telah mempunyai infrastruktur untuk melaksanakan cara-cara penjauhan dan pembenterasan konflik, jauh lebih tinggi dan hebat kaedahnya berbanding dengan teori pengurusan penghindaran konflik dalam kaedah pengurusan orang-orang Barat.

Tetapi kene diingat, melaksanakan sesuatu kaedah memerlukan tatacara atau prosedur. Prosedur dalam melaksanakan penghindaran dari berlakunya konflik bagi masyarakat Melayu itu melibatkan faktor masa.Yang di maksudkan faktor masa ialah, keputusan yang perlu dibuat oleh orang Melayu dalam sesuatu hal memerlukan sedikit masa.
Ini bermakna, orang Melayu akan mengambil masa untuk melaksanakan proses 'memikirkan' dan 'merasa' bagi memenuhi frasa 'nanti apa orang lain kata' sebagai prasyarat menghindarkan konflik.

Jika sesuatu keputusan itu perlu diputuskan, proses untuk memutuskan keputusan itu perlu di proses melalui kerangka 'nanti apa orang lain kata', sebelum keputusan di buat. Ini supaya keputusan yang dibuat itu tidak menyakitkan perasaan orang lain.

Jika keputusan itu memerlukan menjawab soalan, maka menjawab soalan itu perlu melalui kerangka 'nanti apa orang lain kata', sebelum menjawab soalan itu diberikan.
Jika keputusan itu memerlukan tindakan bertulis, maka tindakan bertulis itu perlu melalui kerangka 'nanti apa orang lain kata', sebelum keputusan bertulis itu di keluarkan.

Tetapi faktor mengambil masa itu telah dikritik oleh orang Melayu sangat menjadi pengkagum orang Barat sebagai tindakan yang perlahan/slow, lembab dan lemah. Tidak seperti keputusan yang dibuat oleh orang Barat yang segera dan cepat.Maka dijaja disana sini kononnya kaedah orang Melayu itu sebagai negatif dan tidak elok. Dan kononnya tindakan yang segera dan cepat itu sangat baik dan bagus.

Tanpa mereka menyedari kaedah 'mengambil masa' itu telah tidak meningkatkan kos yang terhasil dari konflik. Kerana keputusan yang dibuat oleh orang Melayu ialah 'zero konflik'.

